Πριγκίπισσες της Disney

Οι Πριγκίπισσες της Disney (Disney Princesses) είναι ένα franchise πολυμέσων και παιχνιδιών που ανήκει στην εταιρεία Walt Disney. Δημιουργήθηκε από τον πρόεδρο της Disney Consumer Products, Άντυ Μούνεϋ, και περιλαμβάνει μια σειρά από πρωταγωνίστριες που έχουν εμφανιστεί σε διάφορες ταινίες της Ντίσνεϋ.

Το franchise δεν περιλαμβάνει όλες τις πριγκίπισσες από το σύνολο των μέσων που ανήκουν στην Ντίσνεϋ, αλλά αναφέρεται σε επιλεγμένους χαρακτήρες από τις ταινίες κινουμένων σχεδίων της εταιρείας, συμπεριλαμβανομένων των πρωταγωνιστών ταινιών κινουμένων σχεδίων από την Walt Disney Pictures, με δώδεκα χαρακτήρες από την Ντίσνεϋ και ένα χαρακτήρα από ταινία της Pixar. Οι πριγκίπισσες είναι: η Χιονάτη, η Σταχτοπούτα, η Αυγή, η Άριελ, η Μπελ, η Γιασμίν, η Ποκαχόντας, η Μουλάν, η Τιάνα, η Ραπουνζέλ, η Μέριντα, η Βαϊάνα και η Ράια.

Οι πριγκίπισσες
Ο επίσημος κανόνας των Πριγκιπισσών της Ντίσνεϋ: Γυναίκες πρωταγωνίστριες, οι περισσότερες από τις οποίες έχουν βασιλικούς δεσμούς μέσα στα φανταστικά τους σύμπαντα, από δεκατρείς επιλεγμένες ταινίες της Ντίσνεϋ. Στις πριγκίπισσες δόθηκε ένας επίσημος αριθμός στη σειρά franchise με βάση τη χρονολογική σειρά με την οποία κυκλοφόρησαν οι ταινίες τους, ξεκινώντας με τη Χιονάτη ως την πρώτη και πρωτότυπη Πριγκίπισσα της Ντίσνεϋ, με τη Σταχτοπούτα να είναι η δεύτερη, ακολουθούμενη από την Αυγή και ούτω καθεξής.

 Χιονάτη - Η Χιονάτη και οι Επτά Νάνοι (1937)

Η Χιονάτη είναι η πρώτη πριγκίπισσα του συνόλου και πρωταγωνίστρια της πρώτης μεγάλου μήκους ταινίας της Ντίσνεϋ, από το παραμύθι που έγινε γνωστό μέσω των αδελφών Γκριμ. Η Χιονάτη είναι μια όμορφη κοπέλα, με κοντά μαύρα μαλλιά, κόκκινα χείλη και λευκό δέρμα. Αναγκάζεται να ζήσει σε ένα απομακρυσμένο σπίτι με επτά νάνους για να σωθεί από τη διώκτριά της, την κακιά Βασίλισσα.

 Σταχτοπούτα - Σταχτοπούτα (1950)

Η δεύτερη πριγκίπισσα, η Σταχτοπούτα, είναι εμπνευσμένη από το παραμύθι του Σαρλ Περώ. Είναι ένα καλοκάγαθο κορίτσι που δουλεύει σαν σκλάβα για τη μητριά της, τις δύο ετεροθαλείς αδελφές της και τον γάτο τους. Ωστόσο, χάρη στη Νεραϊδονονά της, η Σταχτοπούτα καταφέρνει να γνωρίσει τον Πρίγκιπα, τον ερωτεύεται και σύντομα οι δυο τους παντρεύονται. Εμφανίζεται και στις συνέχειες της ταινίας: Σταχτοπούτα ΙΙ: Τα όνειρα γίνονται πραγματικότητα (2002) και Σταχτοπούτα ΙΙΙ: Στροφή στον χρόνο (2007).

 Αυγή - Η Ωραία Κοιμωμένη (1959)

Η Αυγή είναι η τρίτη πριγκίπισσα και η ιστορία της συναντάται στα έργα του Σαρλ Περώ και των αδελφών Γκριμ. Όταν ήταν μωρό, μια κακιά νεράιδα τη καταράστηκε να κοιμηθεί για πάντα στα δέκατα έκτα γενέθλιά της. Για να το αποτρέψουν, τρεις καλές νεράιδες την υιοθέτησαν και τη μεγάλωσαν μακριά από το βασίλειο σαν δικό τους παιδί. Ωστόσο, η κατάρα εκπληρώθηκε και μόνο το φιλί της αληθινής αγάπης ήταν ικανό να σώσει την Αυγή.

 Άριελ - Η Μικρή Γοργόνα (1989)

Η Άριελ είναι η τέταρτη πριγκίπισσα, από το παραμύθι του Χανς Κρίστιαν Άντερσεν. Είναι γοργόνα-πριγκίπισσα και έχει κόκκινα μαλλιά και γαλανά μάτια. Θα ερωτευτεί έναν πρίγκιπα, τον Έρικ, που είναι άνθρωπος. Για να τον πλησιάσει, θα ανταλλάξει την ουρά και την υπέροχη φωνή της, για δυο πόδια, μια συμφωνία που έκανε με την εξοστρακισμένη μάγισσα, Ούρσουλα. Στο τέλος, η Ούρσουλα θανατώνεται από τον νεαρό πρίγκιπα, που σώζει την Άριελ, καρφώνοντας την στην καρδιά. Η Άριελ και ο Έρικ παντρεύονται και ζουν ευτυχισμένοι. Η Άριελ επανεμφανίζεται στη σειρά Η Μικρή Γοργόνα (1992-1994) και στις ταινίες: Η Μικρή Γοργόνα ΙΙ: Επιστροφή στη Θάλασσα (2000) και Η Μικρή Γοργόνα 3: Τα πρώτα χρόνια της Άριελ (2008).

 Μπελ - Η Πεντάμορφη και το Τέρας (1991)

Η Μπελ είναι η πέμπτη πριγκίπισσα και η ιστορία της είναι εμπνευσμένη από το παραμύθι της Ζαν-Μαρί Λεπρένς ντε Μπωμόν. Τ' όνομά της στα γαλλικά θα πει "πεντάμορφη" και η ταινία της έχει βραβευτεί με Όσκαρ. Η Μπελ είναι Γαλλίδα και πολύ όμορφη, με καστανά μαλλιά και πράσινα μάτια. Θυσιάζει την ελευθερία της για να σώσει τον πατέρα της και βρίσκεται σ' ένα παλάτι, με αντικείμενα που μιλούν και έναν πρίγκιπα που μια μάγισσα τον μεταμόρφωσε σε τέρας. Η Μπελ εμφανίζεται και στις ταινίες: Η Πεντάμορφη και το Τέρας 2: Τα μαγεμένα Χριστούγεννα (1997) και Η Πεντάμορφη και το Τέρας 3: Ο μαγικός κόσμος της Μπελ (1998).

 Γιασμίν - Αλαντίν (1992) 

Η Γιασμίν είναι η έκτη πριγκίπισσα και η μοναδική που δεν είναι η κεντρική ηρωίδα της ταινίας. Έχει τις ρίζες της σε χαρακτήρα από τις Χίλιες και μια νύχτες. Έχει μαύρα μαλλιά και καστανά μάτια και θέλει να ζει ελεύθερη, κι ας είναι πριγκίπισσα. Μια μέρα, θα το σκάσει από το παλάτι και τότε θα γνωρίσει τον φτωχό Αλαντίν, ο οποίος θέλει να ξεφύγει από τη δική του ζωή. Η Γιασμίν επανεμφανίζεται στις συνέχειες της ταινίας: Η Επιστροφή του Τζαφάρ (1994), στη σειρά Αλαντίν (1994-1995), Ο Αλαντίν και ο Βασιλιάς των Κλεφτών (1996) και στο επεισόδιο Ο Ηρακλής και η Αραβική Νύχτα της σειράς Ηρακλής (1998-1999).

 Ποκαχόντας - Ποκαχόντας (1995)

Η Ποκαχόντας είναι η έβδομη πριγκίπισσα και η μοναδική που απεικονίζει υπαρκτό πρόσωπο. Είναι κόρη ενός αρχηγού μιας φυλής Ινδιάνων. Θα σώσει τον Άγγλο Τζον Σμιθ από τον θάνατο, αφού τον ερωτευτεί. Εμφανίζεται και στη ταινία Ποκαχόντας ΙΙ: Ταξίδι σε ένα Νέο Κόσμο (1998), όπου θα πάει στην Αγγλία, μαζί με τον Τζον Ρολφ, θα παρουσιαστεί μπροστά στο βασιλιά και θα ανταμώσει ξανά τον Τζον Σμιθ, αλλά διαλέγει τον Τζον Ρολφ. 

 Μουλάν - Μουλάν (1998)

Η Μουλάν είναι η όγδοη πριγκίπισσα, βασισμένη στον μύθο της Χουά Μουλάν. Είναι ένα αγοροκόριτσο από την Κίνα που ντύθηκε άντρας για να πάει στον πόλεμο, στη θέση του ηλικιωμένου πατέρα της, και θα πάει να πολεμήσει, με την βοήθεια του Μούσου, ενός μικρού δράκου, και του Γρι-Κι, ενός μικρού γρύλου που φέρνει γούρι, όμως θα καταλάβουν πως είναι γυναίκα. Η ιστορία της συνεχίζεται στη Μουλάν 2 (2004).

 Τιάνα - Η Πριγκίπισσα και ο Βάτραχος (2009)

Η Τιάνα είναι η ένατη πριγκίπισσα και είναι βασισμένη σε παραμύθι των αδελφών Γκριμ. Είναι η πρώτη μαύρη πριγκίπισσα της Ντίσνεϋ και τ' όνειρό της είναι να ανοίξει ένα εστιατόριο. Η Τιάνα θα φιλήσει έναν πρίγκιπα που μεταμορφώθηκε σε βάτραχο, όμως μεταμορφώθηκε κι αυτή σε βατραχίνα.

 Ραπουνζέλ - Μαλλιά Κουβάρια (2010)

Η Ραπουνζέλ είναι η δέκατη πριγκίπισσα και η ιστορία της προέρχεται από το παραμύθι των αδελφών Γκριμ. Η κακιά Γκόθελ την έκλεψε από τους γονείς της για να μείνει πάντα νέα. Η Ραπουνζέλ, μαζί με τον Γιουτζίν, θα πάει να δει τα φανάρια. Η κοπέλα έχει μακριά ξανθά μαλλιά που είναι περίπου 20 μέτρα μάκρος, που θα τα κόψει κοντά ο Γιουτζίν για να την σώσει από την Γκόθελ. Το 2012, η Ντίσνεϋ κυκλοφόρησε την εξάλεπτη ταινία Μαλλιά Κουβάρια: Κι εμείς καλύτερα, ενώ ακολούθησε η σειρά Μαλλιά Κουβάρια (2017-2020).

 Μέριντα - Brave (2012)

Η Μέριντα είναι η ενδέκατη πριγκίπισσα και η μοναδική σε ταινία της Pixar. Έχει κόκκινα σγουρά μαλλιά και γαλανά μάτια. Ζει στη Σκωτία και της αρέσει η τοξοβολία. Θα μεταμορφώσει, κατά λάθος, την μητέρα της σε αρκούδα. Στο τέλος, όμως, νίκησε η αγάπη. Είναι η πρώτη πριγκίπισσα χωρίς άνδρα.

 Βαϊάνα - Βαϊάνα (2016)/Βαϊάνα 2 (2024)

Η Βαϊάνα είναι η δωδέκατη πριγκίπισσα και η πρώτη με κλασική συνέχεια της Ντίσνεϋ. Είναι κόρη του αρχηγού στο πολυνησιακό νησί, Μοτονούι. Στη πρώτη ταινία, απειλείται το νησί της και επιλέγεται από τον ωκεανό για να πάει στη Τε Φίτι και να την ενώσει με την καρδιά της, μαζί με τον ημίθεο Μάουι. Στη δεύτερη ταινία, επανενώνεται ξανά με τον Μάουι, αλλά και με νέο πλήρωμα ναυτικών, όπου πρέπει να βρει το βυθισμένο νησί, Μοτουφέτου, και να σπάσει την κατάρα του Νάλο, για να σώσει τον λαό της. Είναι η δεύτερη πριγκίπισσα χωρίς άνδρα.

 Ράια - Η Ράια και ο Τελευταίος Δράκος (2021)

Η Ράια είναι η δέκατη τρίτη πριγκίπισσα και είναι εμπνευσμένη από τη μυθολογία πολιτισμών της Νότιας Ασίας. Είναι κόρη του αρχηγού της Καρδιάς της Κουμάντρα, Μπέντζα. Η Ράια πρέπει να βρει τον θρυλικό τελευταίο δράκο, Σίσου, για να σώσει τον διχασμένο κόσμο της πατρίδας της από μια αρπακτική πανούκλα. Καθ' όλη τη διάρκεια του ταξιδιού της, η Ράια διασχίζει τα διάφορα βασίλεια της Κουμάντρα, έχοντας στο πλευρό της μια ασυνήθιστη ομάδα φίλων. Είναι η τρίτη πριγκίπισσα χωρίς άνδρα.

Η Αυγή και η Γιασμίν εμφανίζονται και στην ταινία Πριγκίπισσες της Disney: Μαγεμένες Ιστορίες (Disney Princess Enchanted Tales: Follow Your Dreams, 2007). Οι δώδεκα πρώτες πριγκίπισσες κάνουν μια σύντομη εμφάνιση στην ταινία Ραλφ εναντίον Ίντερνετ (Ralph Breaks the Internet, 2018), συνέχεια του Ραλφ: Η Επόμενη Πίστα (Wreck-It Ralph, 2012), μαζί με την Άννα και την Έλσα από την ταινία Ψυχρά κι Ανάποδα (Frozen, 2013), ενώ η Ράια δεν είχε κάνει ακόμη την πρώτη της εμφάνιση.

Πρώην πριγκίπισσες

 Τίνκερ Μπελ - Πίτερ Παν (1953)

Η Τίνκερ Μπελ είναι η πιστή φίλη του Πίτερ Παν και ο χαρακτήρας της είναι προσαρμοσμένος από τον ομώνυμο του παραμυθιού του Τζ. Μ. Μπάρι, Πίτερ και Γουέντι. Το όνομα της προήλθε από το γεγονός ότι αρχικά ήταν μια νεράιδα που έφτιαχνε κατσαρόλες και βραστήρες, ακριβώς όπως μια τενεκεδοποιός. Η Τίνκερ Μπελ είναι γνωστή για το ράντισμα της νεραϊδόσκονης τριγύρω και πράγματι, η νεραϊδόσκονη έχει γίνει συνώνυμη με τα μαγικά γεγονότα σε όλο τον κόσμο του Γουώλτ Ντίσνεϋ. Είναι μια από τους τρεις χαρακτήρες-μασκότ της εταιρείας (μαζί με τον Μίκυ Μάους και τον Τζίμινι Κρίκετ). Η Τίνκερ Μπελ επανεμφανίζεται στη συνέχεια της ταινίας Πίτερ Παν: Επιστροφή στη Χώρα του Ποτέ (2002), όπως και στη σειρά ταινιών Disney Fairies (2008-2015), αλλά και στη σειρά Ο Τζέικ και οι Πειρατές της Χώρας του Ποτέ (2011-2016).

 Εσμεράλδα - Η Παναγία των Παρισίων (1996)

Η Εσμεράλδα είναι μια νεαρή Γαλλίδα τσιγγάνα χορεύτρια και προέρχεται από το μυθιστόρημα του Βίκτωρος Ουγκώ. Παρουσιάζεται ευγενική, συμπονετική, ανεξάρτητη και έξυπνη, που προτίθεται να βοηθήσει όσους χρειάζονται. Η μεγαλύτερη ευχή της Εσμεράλδα είναι να δει άτομα στο περιθώριο, όπως ο Κουασιμόδος και άλλοι τσιγγάνοι, να τους αποδεχτεί η κοινωνία και να τους συμπεριφέρονται σαν άνθρωποι. Εμφανίζεται και στη ταινία Η Παναγία των Παρισίων ΙΙ (2002).

Ανεπίσημες πριγκίπισσες

 Αλίκη - Η Αλίκη στη Χώρα των Θαυμάτων (1951)
 Πριγκίπισσα Αϊλόνη - Το Μαύρο Καζάνι (1985)
 Μεγάρα - Ηρακλής (1997)
 Τζέιν Πόρτερ - Ταρζάν (1999)
 Κίντα Νέντακ - Η Χαμένη Ατλαντίδα (2001)
 Ζιζέλ - Η Μαγεμένη (2007)
 Έλσα και Άννα - Ψυχρά κι Ανάποδα (2013)/Ψυχρά κι Ανάποδα ΙΙ (2019)
 Σοφία - Σοφία, η πριγκίπισσα (2013-2018)
 Έλενα - Η Έλενα του Άβαλορ (2016-2020)
 Μιραμπέλ Μαδριγάλ - Ενκάντο: Ένας Κόσμος Μαγικός (2021)
 Άσα - Ευχή (2023)

Βραβεία και αναγνώριση
Μέχρι το 2022, πέντε ταινίες με πριγκίπισσες έχουν επιλεγεί για διατήρηση στο Εθνικό Μητρώο Κινηματογράφου από τη Βιβλιοθήκη του Κογκρέσου ως «πολιτιστικά, ιστορικά ή αισθητικά σημαντικές»:

 Η Χιονάτη και οι Επτά Νάνοι (Snow White and the Seven Dwarfs, 1937, προστέθηκε το 1989)
 Η Πεντάμορφη και το Τέρας (Beauty and the Beast, 1991, προστέθηκε το 2002)
 Σταχτοπούτα (Cinderella, 1950, προστέθηκε το 2018)
 Η Ωραία Κοιμωμένη (Sleeping Beauty, 1959, προστέθηκε το 2019)
 Η Μικρή Γοργόνα (The Little Mermaid, 1989, προστέθηκε το 2022)Bahr, Sarah (December 14, 2022). "'The Little Mermaid' and 'Iron Man' Join National Film Registry". The New York Times. Retrieved December 14, 2022.

 Παραπομπές 

 Εξωτερικοί σύνδεσμοι 

 Πριγκίπισσες Disney στο Fandom

Κατηγορία:Εμπορικά σήματα της Disney
Κατηγορία:Disney (χαρακτήρες)
*